Ondersoek kom ná liggaam langs pad aangetref wordArgieffoto Die polisie in Giyani doen ŉ geregtelike doodsondersoek nadat ŉ onwettige myner se makkers sy liggaam glo langs ŉ openbare pad gelos het nadat hy onder in ŉ verlate myn gesterf het. Kol. Moatshe Ngoepe, woordvoerder van die polisie, het gesê die voorval het tussen Dinsdagaand en Woensdag plaasgevind. Ngoepe het gesê onwettige myners was na bewering bedrywig in ŉ verlate myn naby die Mapuve-nedersetting buite Giyani. “Daar word beweer ŉ klip het op sy kop geval en hy is op slag dood. Sy makkers kon daarin slaag om sy liggaam uit die skag te verwyder en het hom glo langs die pad onderweg na die Nhlaniki-nedersetting geplaas,” het Ngoepe gesê. Die oorledene is nog nie geïdentifiseer nie. Enigiemand met inligting oor die voorval of wat die polisie kan help om die man te identifiseer kan kol. Mabasa by 082 469 0739 bel. Die ondersoek duur voort.